
Futósérülések és az izmok fasciarendszere (myofascia) közötti kapcsolat: Esettanulmány az Instrumentális Manuálterápia fájdalomcsökkenésre gyakorolt hatásáról elülső térdfájdalommal küzdő futónál

A futók körében igen gyakoriak a térdet érintő sérülések, amelyek nagy része a túlterhelés illetve a myofasciális zavarokkal hozható összefüggésbe. Emiatt egyre nagyobb figyelmet kap a fascia rendszer működésének és a futásban betöltött szerepének elemzése. Ez a fasciális szemléletmód számos új és hatékony kezelési lehetőséget tár elénk a futósérülések kezelésében.
A kutatásunk során azt vizsgáltuk, hogy a myofasciát célzó, Richelli féle eszközökkel végzett manuálterápia milyen hatással van a szabadidős futó térdfájdalmának csökkenésére. Mindemellett célunk volt annak vizsgálata is, hogy a térdfájdalom hogyan befolyásolja a vizsgálati alany futóteljesítményét és az életminőségét. A vizsgálat során alkalmazott mérések: a fájdalom mérése a Vizuális Analóg Skálával, az ízületi mozgásterjedelem mérése goniométerrel, valamint a dinamikus egyensúly mérése az Y Balance teszttel valósult meg. Kérdőívek segítségével vizsgáltuk azt, hogy a vizsgálati személy térdfájdalma hogyan befolyásolja a futóteljesíményét, illetve azt is, hogy a fájdalom milyen hatással van az életminőségére.
Az eredmények alapján elmondhatjuk, hogy a vizsgálati alany térdfájdalma nagy mértékben csökkent, jelentősen növekedett a csípőízület flexiós és extenziós mozgásterjedelme. A dinamikus egyensúly teszt eredménye a bal alsó végtag esetében 10%-os fejlődést mutat. A futóteljesítmény az UWRI kérdőív szerint 18 ponttal nőtt, valamint az eredmények alapján a vizsgálati személy életminősége 31%-os javulást mutat.



